《夜闻琵琶》
宋代·胡仲弓

金波西流云路洁，千星万星犹点缬。
身世如在冰壶中，高卧风棂赏清绝。
谁家拟动郁轮袍，自抱心声细推说。
猝然闻之耳亦清，徐听令人心欲裂。
八音独有丝声哀，似此琵琶声更切。
龙香动处弦欲折，自拨一声三击节。
湓浦有人曾话别，舟中夜闻金缕制。
司马酒肠刚似铁，泪珠变就青衫结。
清音巧作声呜咽，此器特为愁人设。
韵如寒泉清且冽，安得曹纲同一拨。
曲终忽作裂帛声，万籁沉沉天地阔。

作者简介：胡仲弓，宋朝诗人。公元一二六六年前后在世]字希圣，清源人，胡仲参之弟。生卒年均不详，约宋度宗咸淳二年前后在世。登进士第为会稽令，老母适至，而已是黜。自后浪迹江湖以终。仲弓工诗，著有苇航漫游稿四卷，《四库总目》传于世。